Berlinda bo‘ladigan anjumanda eng innovatsion taqdimotlar namoyish etiladi

Joriy yilning 10-noyabr kuni O‘zbekiston Yoshlar ittifoqi qoshidagi O‘zbekiston yoshlari umumjahon assotsiatsiyasi, O‘zbekiston Respublikasining Germaniya Federativ Respublikasidagi elchixonasi va Germaniyadagi “Nihol” o‘zbek-olmon ilmiy-madaniy jamiyati tashabbusi bilan Berlin shahrida “Xorijiy innovatsion g‘oyalar va texnologiyalar hamda ularni O‘zbekistonda tadbiq qilish istiqbollari” mavzusidagi xalqaro ilmiy-amaliy anjuman bo‘lib o‘tishi rejalashtirilgan. Bu haqda O‘zbekiston Yoshlar ittifoqi matbuot xizmati xabar berdi.

Mazkur ilmiy-amaliy anjumandan maqsad, iqtisodiy va ijtimoiy sohalarda innovatsion faoliyatni keng joriy etish bo‘yicha Germaniyaning ilg‘or tajribasini o‘rganish va O‘zbekistonda amalga oshirish istiqbollarini muhokama qilish, Germaniya hamda qo‘shni Yevropa davlatlaridagi o‘zbek vatandoshlar tomonidan turli xil yo‘nalishlarda ishlab chiqilgan innovatsion g‘oyalar, ishlanmalar, yangi texnologik loyihalar bilan yaqindan tanishish va ushbu loyihalarni O‘zbekistonda moliyalashtirish masalalari yuzasidan fikr almashish.
Bundan tashqari anjumanda taqdim etilgan barcha innovatsion loyiha, ma’ruzalarni maqolalar to‘plami sifatida chop etib, tegishli vazirliklar va tashkilotlar e’tiboriga havola etiladi.
Mazkur ilmiy-amaliy anjumanda o‘zbekistonlik va xorijlik mutaxassislarning O‘zbekiston Respublikasida qishloq xo‘jaligi, sog‘liqni saqlash, innovatsion texnologiyalarni joriy qilish, energetika, moliya va sug‘urta, shaharsozlik, turizm hamda tadbirkorlikni rivojlantirishga qaratilgan taqdimotlari saralab olingan.
Shuningdek, anjumanda Innovatsion rivojlanish vazirligi, Xalq ta’limi vazirligi, O‘zbekiston yoshlar ittifoqi, O‘zbekiston Respublikasi fanlar akademiyasi, Turizmni rivojlantirish davlat qo‘mitasi, Savdo-sanoat palatasi, O‘zbekiston yoshlari umumjahon assotsiatsiyasi hamda “El-yurt umidi fondi” kabi tashkilotlar mas’ul xodimlarining ishtirok etishi kutilmoqda.